ป่วน! THAI ส่งเครื่องบินซ่อมด่วน 6 ลำรวด หลังหมดอายุใช้งานก่อนกำหนด
ป่วน! "การบินไทย" ส่งเครื่องบินซ่อมด่วน 6 ลำรวด เหตุอายุการใช้งานของใบพัดเครื่องยนต์จะหมดอายุก่อนกำหนด
5 ก.ค. 2560

ผู้สื่อข่าวรายงานว่า จากกรณีที่สายการบินทั่วโลกที่ใช้เครื่องยนต์ของเครื่องบินโบอิ้ง 787 ต้องถอดเครื่องยนต์จากเครื่องบินรุ่นดังกล่าว ซึ่งขณะนี้มีรวมกันประมาณ 100 ลำ เพื่อส่งไปซ่อมที่ประเทศสิงคโปร์พร้อมกันทั้งหมดแบบกะทันหัน หลังจากผู้ผลิตเครื่องยนต์ระบุว่าอายุการใช้งานของใบพัดเครื่องยนต์รุ่นดังกล่าวจะหมดอายุเร็วกว่ากำหนดเดิม
ล่าสุด บริษัทการบินไทย จำกัด (มหาชน) หรือ THAI ระบุว่า กรณีที่บริษัทต้องถอดเครื่องยนต์ของเครื่องบินโบอิ้ง 787 ซึ่งมีอยู่ทั้งหมด 6 ลำออก เพื่อส่งไปซ่อมบำรุงที่ศูนย์ซ่อมในสิงคโปร์ ส่งผลให้เกิดปัญหาเครื่องยนต์ตกค้าง เนื่องจากผู้ผลิตมีเจ้าหน้าที่ซ่อมบำรุงไม่เพียงพอกับความต้องการของสายการบิน ทำให้ระยะเวลาการส่งคืนเครื่องล่าช้า และส่งผลกระทบต่อการทำการบินของสายการบินไทย
“ปัจจุบันการบินไทยมีเครื่องโบอิ้ง 787 ประมาณ 5-6 ลำ ใช้บินในเส้นทางเอเชียกลาง เช่น อินเดีย สิงคโปร์ ฮ่องกง ฯลฯ หลังจากรู้ว่าต้องหยุดบิน เพื่อนำเครื่องยนต์ไปซ่อม ยอมรับว่าเกิดผลกระทบกับเที่ยวบินในรูท ดังกล่าว เบื้องต้นการบินไทยแก้ปัญหาด้วยการโอนย้ายผู้โดยสารไปยังสายการบินอื่นๆ ที่มีปลายทางเดียวกัน ซึ่งก็ช่วยบรรเทาปัญหาได้บางส่วน”
อย่างไรก็ตาม คาดว่าภายในเดือนก.ย.60 เครื่องยนต์ทุกตัวของการบินไทยจะซ่อมเสร็จและนำมาใช้งานตามปกติได้ โดยระหว่างนี้การบินไทยได้วางแผนที่จะนำเครื่องบินแอร์บัส A350 XWD ที่การบินไทยสั่งซื้อทั้งหมด 5 ลำ มาบินทดแทนในเส้นทางบินดังกล่าว โดยในเดือนส.ค. เตรียมรับมอบเครื่องใหม่ 1 ลำ
นอกจากนี้ จะบริหารจัดการนำเครื่องบินโบอิ้ง 747 รวม 6 ลำ ซึ่งปัจจุบันบินในเส้นทางยุโรปและโอซากามาบินทดแทน เส้นทางที่มีปัญหาบางส่วนด้วย โดยจะไม่ให้กระทบกับเส้นทางบินเดิม
“สัปดาห์ที่แล้วยอมรับว่ามีผลกระทบพอสมควร การบินไทยได้แก้ปัญหาจนผ่านไปได้ด้วยดี ยืนยันว่าสัปดาห์หน้าจะไม่มีปัญหาเกิดขึ้นอีก เพราะได้บริหารจัดการเครื่องนำมาบินทดแทนกันได้หมดทุกเส้นทางแล้ว และเมื่อเครื่อง 787 ซ่อมเสร็จทั้งหมดในเดือนก.ย. ก็จะกลับมาบินได้ตามปกติแน่นอน”
 
ที่มา : ข่าวสด